钦定古今图书集成/明伦汇编/官常典/第090卷 > 彭王仅
## 钦定古今图书集成/明伦汇编/官常典/第090卷 > 彭王仅

按《唐书》本传，“彭王仅始王新城，进封彭。”史思明陷河
洛，人心震骚，群臣请以诸王临统方镇兵，遥相维压。
于是诏仅充河西节度，兖王北庭泾王陇右杞王陕
西兴王凤翔并为大使。是岁，仅薨，子镇为常山郡王
按《旧唐书》本传，彭王仅，肃宗第五子，天宝中，封新城
郡王，授鸿胪卿同正员。至德二年十二月，进封彭王。
乾元二年冬，史思明再陷河洛，关东用兵，人情震惧，
群臣请以亲王遥统兵柄。三年四月，诏曰：“古之哲王，
宅中御宇，莫不内封子弟，外建藩维。故周称百代，抑
开《麟趾》之美；汉命六官，亦树犬牙之制。历考前载，率
由旧章。朕以薄德，缵承鸿绪。属豺狼未殄，金革犹虞，
赖文武荩臣，协心同德，庶克清于元祲，期永保于皇
图。且授钺分符，义已先于用武；又维城作翰，道方弘
于建亲。咨尔分阃之崇，成予磐石之固。彭王仅等，银
潢毓庆，璿萼分辉，忠孝廪于天成，文武称其备用。今
三秦之地，万国来庭，诚宜列皇子以建封，崇懿藩而
制胜。是资固本，委以临戎。彭王仅可充河西节度大
使，兖王僴可充北庭节度大使，泾王侹可充陇右节
度大使，杞王倕可充陕西节度大使，兴王佋可充凤
翔节度大使。”仅是岁薨。子镇，授太仆卿同正员，封常
山郡王。